Reakcije na HNS-ov zahtjev za smjenom ministra Kuščevića nisu se ni slegle, a danas je već Index objavio novu aferu ministra Gorana Marića. Što je pozadina svega?

Premijer Andrej Plenković sinoć je iz Brisela poručio kako organski ne podnosi ucjene, što je jasna poruka HNS-u da ministra Lovru Kuščevića neće smijeniti na njihov zahtjev. Zašto je premijer Plenković, čovjek koji ne podnosi ultimatume, kao koalicijskog partnera uzeo stranku čiji je predsjednik jedan od najbogatijih ljudi u Hrvatskoj, koji se obogatio preko plinskog biznisa, pita se visoki izvor HDZ-a Cronika.hr, koji je želio ostati anoniman.

Zašto Plenković nije na početku afere smijenio Kuščevića?

Snimka zaslona: Twitter

Očiti razlog zašto Plenković nije odmah na početku smijenio Kuščevića je to što su smjenu tražili mediji, koji su objavili niz Kuščevićevih afera. I iako je afera oko kupovine poljoprivrednog zemljišta, koje se zatim prenamijenjivalo u građevinsko, na čemu je obitelj Kuščević zarađivala milijune i to baš u vrijeme kada je sadašnji ministar bio tek načelnik jedne male općine, potvrđena i od strane sadašnjeg načelnika općine Nerežišća, premijer Plenković još štiti svog ministra. Očito je kako bi sada na potezu trebao biti ministar Kuščević, koji bi trebao sam dati ostavku, ako ne iz moralnih razloga, onda iz lojalnosti šefu koji ga tako zdušno štiti. Je li Kuščević svjestan kako ga Premijer ne štiti zbog njega, već kako bi pokazao moć, koja mu je uz ministre s brojnim aferama sve slabija.

Afera ministra Gorana Marića

A upravo to se pokazalo i današnjim člankom u Indexu o novoj nekretninskoj aferi ministra Gorana Marića. Naime, puno je zavrzlama oko stanova, poduzeća, kupovine, prodaje, poklanjanja, pa i čudnih veza s Crkvom. Iako do u detalje razrađene kupovine, prodaje i poklanjanja u što se uplelo i ime sina ministra Marića, ministar državne imovine odbacio je sve optužbe, posebice onu kako se njegov sin pod sumnjivim okolnostima nedavno uselio u novoizgrađeni stan u Veslačkoj ulici u Zagrebu približne vrijednosti 2,5 milijuna kuna, a prema podatcima iz zemljišnika, u vlasništvu tvrtke Veslačka nekretnine. Riječ je, kako piše Index, o tvrtci kćeri Šted Investa, u kojoj je ministar Marić bio direktor od 2005. do 2008., kada se povukao, jer je ušao u Sabor kao zastupnik HDZ-a.

Marić je naveo kako mu je sin podstanar, te da u tom slučaju nema nikakvog sukoba interesa.

“Mislim da sam jedini ministar u Vladi od osamostaljenja države kojem se analizira gdje mi djeca stanuju. To nije slučajno. Samo ću poručiti da moj sin nije kupio stan, da ga ne treba vući za ruku, da sam ponosan na svoju djecu, te da je moj stariji sin odrasla osoba koja ima dijete i koji je podstanar, što se lako može provjeriti u poreznoj upravi“, rekao je Marić novinarima u Funtani, nakon skupa o investicijskim potencijalima turističkog zemljišta.

Koga Marić krivi za svoju aferu?

Marić je opet za sve prozvao one koji su izgubili poslovne prostore, a na novinarsko pitanje zašto je svom prijatelju Zvonku Šariću poklonio obiteljsku tvrtku, iako je na računu imala više od 800 tisuća kuna, te stan vrijedan milijun kuna, Marić je kazao da ta obiteljska tvrtka više ne postoji već deset godina i da su njeni vlasnici bili sin i supruga.

“Oni su poslovne udjele prenijeli sukladno Zakonu o trgovačkim društvima. To nije poklonjeno, prenijeti su poslovni udjeli, to je bilo njihovo pravo, i njihov poslovni odnos”, rekao je Marić, objasnivši kako su oni to učinili da bi on mogao ući u politiku bez ikakvih opterećenja. “Nisam želio da oni imaju u vlasništvu išta svoje. Eto, to je jedini razlog“, rekao je Marić.

Foto: Facebook

Tko stoji iza izvlačenja afere za aferom?

Neminovno pitanje, koje se nameće nakon kontinuiranih afera ministara Vlade Andreja Plenkovića je istražuju li zaista novinari svakog ministra ili informacije dolaze s druge strane?

No, prije odgovora na ovo pitanje svakako je znakovito da je Vlada premijera Andreja Plenkovića sastavljena od ljudi koji su bili potrčkala Ive Sanadera ili bolje rečeno ljudi Sanaderove treće lige, objašnjava visoki izvor iz HDZ-a, koji je dobro upućen u stranačka događanja.

Sve su to ljudi koji nemaju iza sebe postigunuća, dobre biografije, kompetentnost. Od svih vlada, ova je najnekompetentnija. Vlada je sastavljena isključivo od poslušnika, tvrdi naš izvor. Primjerice, ministar državne imovine Goran Marić, kojemu je danas izašla afera, bio je prije ove visoke funkcije nogometni sudac. Ministar uprave Lovro Kuščević, bio je i ministar graditeljstva i prostornog uređenja, a visoke funkcije je preuzeo nakon mjesta načelnika općine Nerežića. Činjenica jeste da se uvijek od nekud mora doći, no skokovi s prijašnjih mjesta na mjesta ministra su veliki.

Ministrica Gabrijela Žalac, na ministarsko mjesto došla je s radnog mjesta direktorice Agencije za razvoj Vukovarsko-srijemske županije Hrast d. o. o., a prije toga se uglavnom vrtjela na mjestima u Županiji Vukovarsko-srijemskoj. I ona je svojevremeno bila uteg Plenkoviću, najviše zbog mercedesa E klase u vlasništvu tvrtke za najam luksuznih vozila Star rent-a-car šibenskog poduzetnika Josipa Stojanovića Jollyja. No, Premijer je ovu aferu vrlo brzo i lako ugasio, te se mjesto ministrice Žalac sada čini sigurno.

Foto: službena fotografija Ministarstva reg.razvoja

I predsjednik Hrvatskog sabora Gordan Jandroković je Sanaderov čovjek, no za njega se ipak mora priznati kako je pripadao u njegove ljude od povjerenja i prvu ligu. Naime, Jandroković je bio ministar vanjskih poslova i europskih integracija, koji često nije znao koje se poglavlje otvara u pripremi ulaska Hrvatske u Europsku uniju, no to mu nije smetalo da bude uvijek uz tadašnjeg premijera Ivu Sanadera, kojemu je često pravio društvo na putovanjima. Visoki izvor iz HDZ-a podsjeća i da je upravo današnji predsjednik Sabora digao ruku za prodaju upravljačkih prava nad Inom. I iako je cijela ta ružna priča prebačena na Sanadera, činjenica je da su njegovi poslušnici i ljudi od povjerenja iz Vlade dizali ruke i glasali za njegove prijedloge.

Uspjeh hrvatske ministrice vanjskih poslova

Foto: Vlada RH

Ministrica vanjskih poslova, doživjela je prije par dana veliki uspjeh, koji je posebno obradovao Plenkovića. Naime, Marija Pejčinović Burić postala je nova glavna tajnica Vijeća Europe, iako je već više puta onako potiho postavljeno pitanje što je ona to tako veliko učinila u Ministarstvu vanjskih poslova. Odgovor je, kako kaže naš izvor iz HDZ-a, što se radi o ženi iz regiona. Naime, Marija Pejčinović Burić kćer je Srbina iz Nevesinja, učitelja koji je dobio zadatak preodgojiti djecu iz sela Klobuk, općina Ljubuški, danas udata za Crnogorca. U politiku ju je uveo Jakovčić, a osim što je pomagala Srbiji u poglavljima za ulazak u EU, nije poznato po čemu je posebno značajna za Hrvatsku, komentar je našeg izvora iz HDZ-a.

Radi li se ipak o unutarstranačkom obračunu?

Očito je kako se ipak radi o unutarstranačkom obračunu, jer u HDZ-u vladaju afere, podmetanja i pranje “šporkog” veša. HDZ je velika stranka u kojoj su klanovi koji se međusobno bore za prevlast. Jedan od takvih klanova je i onaj Milijana Brkića, koji je na vrh HDZ-a isplivao zajedno s Karamarkom, koji očito nije znao iskoristiti ono zbog čega je isplivao.

Naime, obojica dolaze iz tajnih službi, te imaju informacije o svima, a zbog čega je Brkić vrlo nezgodan “igrač”, s kojim malo njih želi zaratiti. Premijer Plenković želio ga se riješiti, no unatoč kaznenim prijavama i istragama, Brkić je ostao nedodirljiv, a Plenkovićeva vlada se polako aferama ruši kao kula od karata. Vjerojatno je to razlog zašto i predsjednica Kolinda Grabar Kitarović čeka s kandidaturom, okrećući se i na druge strane u procjeni bolje ponude, a kako je sama rekla.

Hoće li se na kraju ispuniti prognoze o odlasku Andreja Plenkovića na bolje mjesto u Europskoj uniji, vidjeti ćemo već za par dana. Tako nešto zasigurno bi značilo potpunu rekonstrukciju Vlade, ali i moguće prijevremene izbore, koji u ovom trenutku nikome ne bi odgovarali.

Ono što na kraju ostaje kao pitanje svih pitanja je pitanje morala u politici, koje bi se konačno trebalo otvoriti u Hrvatskoj.